Liamatatu, 17 Janeiro
Kahashile kuhanjika limi lia A-Yunda.—Nehe. 13:24.
Nyi kutushi kwivwa kanawa malongeso a Mbimbiliya mu limi lieka, chino muchihasa kupihisa usepa wetu ni Yehova. Muze Nehemia afunyine ku Yerusaleme, yamona ngwenyi, amwe ana jamo te keshi kuhanjika limi lia Hepreu. Mumu ana jacho te keshi kwivwa kana-wa Liji lia Zambi, chocho usepa wo ni Yehova yiuputuka kutepuluka. (Nehe. 8:2, 8) Amwe yisemi akwa-Kristu waze akuya mu chikungulwila chize akuhanjika limi lieka hanamono ngwo usepa wa ana jo kuli Yehova unatepuluka. Mumu liaka? Muze twakutanga sango mu limi lieka, sango jacho hanji kujishi kuheta ku mbunge yetu ngwe chize jakuheta jize tunatange mu limi lietu. Nawa mutuhasa kuhonga ni kupihisa uwayilo wetu kuli Yehova, mumu chakupwa chikalu kushimutwina ni akwetu mu limi likwo. Kashika nyi tunazange chinji kupwa mu chikungulwila cha limi lieka, twatamba nawa kufunga usepa wetu ni Yehova.—Mateu 4:4. w16.10 2:4-6
Liamawana, 18 Janeiro
Ufulielo che . . . kukunuka ha yuma yize kuyishi kumoneka. —Hepe. 11:1.
Hi ko ngwo atu eswe kakwete ufulielo. (2 Tesa. 3:2) Alioze Yehova kakuhana ufulielo kuli atu waze akumuwayila. (Roma 12:3; Ngala. 5:22) Twakwivwa kuwaha chinji hakunyingika ngwetu, Yehova kakutwaha ufulielo! Yehova hanahane Mwanenyi kashika waze eswe mafuliela muli Yesu mahasa kwaakonekena shili yo. Chino chakukwasa atu kupwa masepa ja Yehova ni kupwa ni kutalatala cha mwono wa mutolo. (Yoa. 6:44, 65; Roma 6:23) Chino chinasolola ngwo, Yehova kakutuzanga chinji! Chipwe ngwe tuli akwa-shili nawa twakufwa, nihindu Yehova katumwene ngwo mutuhasa kulinga yuma yipema. (Samu 103:10) Aye katukwashile kunyingika umwenemwene hakutwala kuli Yesu ni chitapo chenyi. Muze twaputukile kufuliela muli Yesu ni kukaula chilweza chenyi, chocho yitupwa ni kutalatala cha mwono wa mutolo!—1 Yoa. 4:9, 10. w16.10 4:1, 2
Liamatano, 19 Janeiro
[Paulu] yaashinjila ni maliji anji.—Yili. 20:2.
Postolo Paulu kanji-kanji te kakuhanjika yuma yipema hakutwala kuli mandumbu jenyi. Iye kapalikishile miaka yinji ni amwe akuli ayo hakulinga wenyi, chocho yaanyingika kanawa. Chipwe ngwe kaanyingikine kanawa, nihindu aye kakasonekene hakutwala ku uhenge wo. Alioze te kakwaachichimieka. Chakutalilaho, Paulu yamba ngwenyi, Timoteu te ‘mwanenyi wa zango ni wamwenemwene muli Mwene’ nawa kapwile ni ujikijilo ngwenyi Timoteu te mafunga kanawa akwo. (1 Kori. 4:17; Fwili. 2:19, 20) Paulu katumine Titu mu chikungulwila cha A-Korindu ngwenyi, “iye sepa liami ni mukwa milimo-ni-mukwetu hali yenu.” (2 Kori. 8:23) Kwamba umwenemwene, Timoteu ni Titu kawanyine utakamiso ha kunyingika yuma yize Paulu ambile hali ayo! Paulu ni Mbarnabe kasele mwono wo mu ponde hanga aye ni kukolweza mandumbu jo. Chakutalilaho, ayo eswe ni aali kanyingikine ngwo, atu anji mu mbonge ya Lisetra te kakuzanga kwaashiha. Chipwe chocho, o yazanga kufunako hanga akolweze tumbaji aha ni kwaakwasa hanga anunge ni kushishika kuli Yehova. (Yili. 14:19-22) Mu Efwesu, muze chizavu chevwilile Paulu ufwatulo, iye yatakamisa tumbaji waze apwileko.—Yili. 20:1. w16.11 1:10, 11
cjk_Latn cjk_Latn cjk_Latn cjk_Latn cjk_Latn cjk_Latn por_Latn cjk_Latn cjk_Latn